CELEX: 32017Y1215(01)
Language: fi
Date: 2017-10-20 00:00:00
Title: Euroopan järjestelmäriskikomitean suositus, annettu 20 päivänä lokakuuta 2017, makrovakauspoliittisten toimenpiteiden rajat ylittävien vaikutusten arvioinnista ja vapaaehtoisesta vastavuoroisuudesta annetun suosituksen EJRK/2015/2 muuttamisesta (EJRK/2017/4)

15.12.2017   
            
            
               FI
            
            
               Euroopan unionin virallinen lehti
            
            
               C 431/1
            
         EUROOPAN JÄRJESTELMÄRISKIKOMITEAN SUOSITUS,
   annettu 20 päivänä lokakuuta 2017,
   makrovakauspoliittisten toimenpiteiden rajat ylittävien vaikutusten arvioinnista ja vapaaehtoisesta vastavuoroisuudesta annetun suosituksen EJRK/2015/2 muuttamisesta
   (EJRK/2017/4)
   (2017/C 431/01)
   EUROOPAN JÄRJESTELMÄRISKIKOMITEAN HALLINTONEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon finanssijärjestelmän makrotason vakauden valvonnasta Euroopan unionissa ja Euroopan järjestelmäriskikomitean perustamisesta 24 päivänä marraskuuta 2010 annetun Euroopan parlamentin ja neuvoston asetuksen (EU) N:o 1092/2010 (1) ja erityisesti sen 3 artiklan sekä 16, 17 ja 18 artiklan,
   ottaa huomioon Euroopan järjestelmäriskikomitean työjärjestyksen hyväksymisestä 20 päivänä tammikuuta 2011 tehdyn Euroopan järjestelmäriskikomitean päätöksen EJRK/2011/1 (2) ja erityisesti sen 15 artiklan 3 kohdan e alakohdan sekä 18, 19 ja 20 artiklan,
   sekä katsoo seuraavaa:
   
               (1)
            
            
               Makrovakauspoliittisten toimenpiteiden vapaaehtoista vastavuoroisuutta koskevan kehyksen, joka on täsmennetty Euroopan järjestelmäriskikomitean suosituksessa EJRK/2015/2 (3), tarkoituksena on varmistaa, että kaikki yhdessä jäsenvaltiossa aktivoidut riskiperusteiset makrovakauspoliittiset toimenpiteet toteutetaan vastavuoroisesti muissa jäsenvaltioissa.
            
         
               (2)
            
            
               Jäsenvaltion asianomaiset viranomaiset voivat vapauttaa sellaisen yksittäisen rahoituspalvelujen tarjoajan vastavuoroisesta toimenpiteestä, johon riskit eivät vaikuta olennaisella tavalla (de minimis -periaate).
            
         
               (3)
            
            
               Vapaaehtoista vastavuoroisuutta koskeva Euroopan järjestelmäriskikomitean (EJRK) nykyinen kehys ei sisällä ohjeistusta kynnysarvoista, joita asianomaiset viranomaiset voisivat käyttää arvioidessaan riskien vaikutusten olennaisuutta. Kun asianomainen viranomainen vapauttaa yksittäisen rahoituspalvelujen tarjoajan, johon riskit eivät vaikuta olennaisesti, viranomainen voi nykyisessä järjestelmässä käyttää sopivaksi katsomaansa kynnystä, mikä saattaa johtaa de minimis-periaatteen epäyhtenäiseen soveltamiseen.
            
         
               (4)
            
            
               Tällaisen mahdollisen epäyhtenäisen soveltamisen välttämiseksi asianomaisen aktivoivan viranomaisen olisi tehtävä ehdotus rahoituspalvelujen tarjoajien tasolla sovellettavan olennaisuuskynnyksen enimmäistasosta. Euroopan järjestelmäriskikomitean päätöksessä EJRK/2015/4 (4) tarkoitettu EJRK:n pysyvä arviointiryhmä voi tarvittaessa ehdottaa tästä poikkeavaa kynnystä.
            
         
               (5)
            
            
               Tästä syystä suositus EJRK/2015/2 olisi muutettava vastaavasti,
            
         ON HYVÄKSYNYT TÄMÄN SUOSITUKSEN:
   
      Muutokset
   
   Muutetaan suositus EJRK/2015/2 seuraavasti:
   
            
               1.
            
            
               Korvataan 1 jaksossa olevan suosituksen B 2 kohta seuraavasti:
               
                           ”2.
                        
                        
                           Tapauksissa, joissa kyseessä olevien toimenpiteiden tehokkuuden katsotaan vaativan vastavuoroista soveltamista muissa jäsenvaltioissa, asianomaisten aktivoivien viranomaisten suositetaan toimittavan EJRK:lle vastavuoroisuuspyyntö ja toimenpidettä koskeva ilmoitus samanaikaisesti. Pyyntöön olisi sisällytettävä olennaisuuskynnysehdotus.”;
                        
                     
         
            
               2.
            
            
               lisätään 2 jakson 1 kohtaan seuraava alakohta:
               
                           ”i)
                        
                        
                           ’olennaisuuskynnyksellä’ määrällistä kynnystä, jonka alittavalla tasolla katsotaan, että kyseessä olevat makrovakausriskit eivät vaikuta yksittäiseen rahoituspalvelujen tarjoajaan olennaisella tavalla siinä maassa, jossa asianomainen aktivoiva viranomainen soveltaa kyseistä makrovakauspoliittista toimenpidettä.”;
                        
                     
         
            
               3.
            
            
               korvataan 2 jaksossa 2 kohdan 1 alakohta seuraavasti:
               
                           ”1.
                        
                        
                           Asianomaiset viranomaiset voivat vapauttaa toimivaltaansa kuuluvan yksittäisen rahoituspalvelujen tarjoajan tietyn makrovakauspoliittisen toimenpiteen vastavuoroisesta soveltamisesta, jos kyseessä olevat makrovakausriskit eivät vaikuta rahoituspalvelujen tarjoajaan olennaisella tavalla siinä maassa, jossa asianomainen aktivoiva viranomainen soveltaa kyseistä makrovakauspoliittista toimenpidettä (de minimis -periaate). Asianomaisia viranomaisia pyydetään raportoimaan tällaisista vapautuksista käyttämällä vastavuoroisten toimenpiteiden ilmoittamista koskevia EJRK:n verkkosivuilla julkaistuja asiakirjamalleja.
                           
                              De minimis -periaatteen soveltamiseksi EJRK suosittaa olennaisuuskynnystä, joka perustuu asianomaisen aktivoivan viranomaisen 1 jaksossa olevan suosituksen B 2 kohdan mukaisesti ehdottamaan olennaisuuskynnykseen. Kynnyksen kalibroinnissa olisi noudatettava EJRK:n vahvistamia parhaita käytäntöjä. Olennaisuuskynnys on kynnyksen suositeltu enimmäistaso. Vastavuoroisuutta soveltavat asianomaiset viranomaiset voivat soveltaa suositeltua kynnystä, asettaa tarvittaessa omaa lainkäyttöaluettaan varten matalamman kynnyksen tai soveltaa toimenpidettä vastavuoroisesti ilman olennaisuuskynnystä. De minimis -periaatetta soveltaessaan viranomaisten olisi seurattava sääntelyerojen ja aukkotilanteiden hyväksikäyttöä ja tarvittaessa suljettava sääntelyaukko tällaisten ilmiöiden esiintyessä”
                        
                     
         
            
               4.
            
            
               Korvataan 2 jakson 4 kohta seuraavasti:
               
                           ”4.
                        
                        
                           
                              Suosituksen muuttaminen
                           
                           Hallintoneuvosto päättää tämän suosituksen muuttamisesta. Tällaisiin muutoksiin kuuluvat erityisesti mahdolliset uudet tai muutetut makrovakauspoliittiset toimenpiteet, joiden osalta suositetaan vastavuoroista soveltamista suosituksen C sekä siihen liittyvien liitteiden – jotka sisältävät toimenpidekohtaisia tietoja, EJRK:n antama olennaisuuskynnys mukaan luettuna – mukaisesti. Hallintoneuvosto voi myös pidentää edellä olevissa kohdissa tarkoitettuja määräaikoja, jos yhden tai useamman suosituksen noudattamiseksi tarvitaan lakialoitteita. Hallintoneuvosto voi erityisesti muuttaa tätä suositusta, jos Euroopan komissio on tarkastellut uudelleen unionin lainsäädännön mukaista pakollista hyväksymistä koskevaa sääntelyä tai jos se on tarpeen tällä suosituksella perustetun vapaaehtoista vastavuoroisuutta koskevan järjestelyn soveltamisesta saatujen kokemusten perusteella.”.
                        
                     
         
      Tehty Frankfurt am Mainissa 20 päivänä lokakuuta 2017.
      
         Francesco MAZZAFERRO
         
            EJRK:n sihteeristön päällikkö,
         
         
            EJRK:n hallintoneuvoston puolesta
         
      
   
   
      (1)  EUVL L 331, 15.12.2010, s. 1.
   
      (2)  EUVL C 58, 24.2.2011, s. 4.
   
      (3)  Euroopan järjestelmäkomitean suositus EJRK/2015/2, annettu 15 päivänä joulukuuta 2015, makrovakauspoliittisten toimenpiteiden rajat ylittävien vaikutusten arvioinnista ja vapaaehtoisesta vastavuoroisuudesta (EUVL C 97, 12.3.2016, s. 9).
   
      (4)  Euroopan järjestelmäriskikomitean päätös, annettu 16 päivänä joulukuuta 2015, asianomaisten viranomaisten päättämien kansallisten makrovakauspoliittisten toimenpiteiden ilmoittamista ja EJRK:n lausuntojen ja suositusten antamista koskevasta koordinointikehyksestä sekä päätöksen EJRK/2014/2 kumoamisesta (EJRK/2015/4) (EUVL C 97, 12.3.2016, s. 28).